CELEX: 32020H0826(14)
Language: mt
Date: 2020-07-20 00:00:00
Title: Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 tal-Latvja u li tagħti l-opinjoni tal-Kunsill dwar il-Programm ta’ Stabbiltà tal-2020 tal-Latvja 2020/C 282/14

26.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/89
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-Programm Nazzjonali ta’ Riforma tal-2020 tal-Latvja u li tagħti l-opinjoni tal-Kunsill dwar il-Programm ta’ Stabbiltà tal-2020 tal-Latvja
      (2020/C 282/14)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat tal-Impjiegi,
      Wara li kkunsidra l-opinjoni tal-Kumitat Ekonomiku u Finanzjarju Ewropew,
      Wara li kkunsidra l-opinjoni tal-Kumitat tal-Protezzjoni Soċjali,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fis-17 ta’ Diċembru 2019, il-Kummissjoni adottat l-Istrateġija Annwali għat-Tkabbir Sostenibbli, li tat bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta’ Diċembru 2019, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta’ Twissija, li fih ma identifikatx lil-Latvja bħala wieħed mill-Istati Membri li jirrikjedi li jsirlu rieżami fil-fond. Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro.
               
            
                  (2)
               
               
                  Ir-rapport tal-pajjiż tal-2020 għal-Latvja ġie ppubblikat fis-26 ta’ Frar 2020. Huwa vvaluta l-progress tal-Latvja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019 (3) (“ir-rakkomandazzjonijiet speċifiċi għall-pajjiż tal-2019”), is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress tal-Latvja lejn il-miri nazzjonali tal-Ewropa għall-2020.
               
            
                  (3)
               
               
                  Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi lis-sistemi tas-saħħa nazzjonali taħt pressjoni qawwija, tikkawża tfixkil fil-katini ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qed ikollha effetti negattivi f’diversi setturi. Qiegħda tkun ta’ theddida għall-impjiegi u għad-dħul tan-nies kif ukoll għan-negozju tal-kumpaniji. Hija kkawżat xokk ekonomiku kbir li diġà qiegħed ikollu riperkussjonijiet serji fl-Unjoni. Fit-13 ta’ Marzu 2020, il-Kummissjoni adottat komunikazzjoni li tappella għal reazzjoni ekonomika koordinata għall-kriżi, li tinvolvi l-atturi kollha fil-livell nazzjonali u fil-livell tal-Unjoni.
               
            
                  (4)
               
               
                  Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Jenħtieġ li kwalunkwe miżura ta’ emerġenza tkun strettament proporzjonata, neċessarja, b’terminu ta’ żmien limitat, u konformi ma’ standards Ewropej u internazzjonali. Jenħtieġ li tkun soġġetta għal sorveljanza demokratika u skrutinju ġudizzjarju indipendenti.
               
            
                  (5)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif previst fl-Artikolu 5(1), 6(3), 9(1) u 10(3) tar-Regolament (KE) Nru 1466/97 u fl-Artikoli 3(5) u 5(2) tar-Regolament tal-Kunsill (KE) Nru 1467/97 (4), tiffaċilita l-koordinament tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-komunikazzjoni tagħha tal-20 ta’ Marzu 2020, il-Kummissjoni kkunsidrat li, meta titqies il-kriżi ekonomika qawwija mistennija bħala riżultat tal-pandemija tal-COVID-19, il-kondizzjonijiet għall-attivazzjoni tal-klawżola liberatorja ġenerali kienu sodisfatti u talbet li l-Kunsill japprova din il-konklużjoni. Fit-23 ta’ Marzu 2020, il-Ministri għall-finanzi tal-Istati Membri qablu mal-valutazzjoni tal-Kummissjoni. Huma qablu li l-kriżi ekonomika qawwija tirrikjedi reazzjoni reżoluta, ambizzjuża u kkoordinata. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perjodu medju ta’ żmien, sakemm dan ma jpoġġix fil-periklu s-sostenibbiltà fiskali fuq il-perjodu medju ta’ żmien. Fil-każ tal-parti korrettiva, il-Kunsill jista’ wkoll jiddeċiedi, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti li l-Istati Membri jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarji ta’ koordinazzjoni tal-politika fi ħdan il-qafas tal-Patt.
               
            
                  (6)
               
               
                  Hija meħtieġa azzjoni kontinwa biex jiġi limitat u kontrollat it-tixrid tal-pandemija tal-COVID-19, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi tal-pandemija permezz ta’ miżuri ta’ sostenn għan-negozji u l-unitajiet domestiċi, u jiġu żgurati kondizzjonijiet adegwati ta’ saħħa u sigurtà fil-postijiet tax-xogħol bil-għan li tinbeda mill-ġdid l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex iġibu lura l-funzjonament normali tas-soċjetajiet u l-ekonomiji tagħna u t-tkabbir sostenibbli, jintegraw fost l-oħrajn it-tranżizzjoni ekoloġika u t-trasformazzjoni diġitali, u jieħdu tagħlimiet mill-kriżi.
               
            
                  (7)
               
               
                  Il-kriżi tal-COVID-19 tefgħet enfasi fuq il-flessibbiltà li joffri s-suq intern ta’ adattament għal sitwazzjonijiet straordinarji. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew dawk il-miżuri eċċezzjonali li ma jħallux lis-suq intern jiffunzjona b’mod normali hekk kif dawn ma jibqgħux indispensabbli. Il-kriżi kurrenti evidenzjat il-ħtieġa li jkun hemm pjanijiet ta’ tħejjija għall-kriżijiet fis-settur tas-saħħa. Strateġiji mtejba ta’ akkwist, katini ta’ provvista diversifikati u riżervi strateġiċi ta’ provvisti essenzjali huma fost l-elementi kruċjali għall-iżvilupp ta’ pjanijiet usa’ għat-tħejjija għall-kriżijiet.
               
            
                  (8)
               
               
                  Il-leġiżlatur tal-Unjoni diġà emenda l-oqfsa leġiżlattivi rilevanti permezz tar-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill biex jippermetti lill-Istati Membri jattivaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi ser jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ nuqqas fil-flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. Il-Latvja hija mħeġġa tagħmel użu sħiħ minn dawk il-possibbiltajiet sabiex tingħata għajnuna lill-individwi u s-setturi l-aktar milquta.
               
            
                  (9)
               
               
                  Il-konsegwenzi soċjoekonomiċi tal-pandemija tal-COVID-19 x’aktarx li jkunu mqassma b’mod irregolari madwar is-setturi u r-reġjuni minħabba l-profili differenti ta’ speċjalizzazzjoni. Dan jinvolvi r-riskju li fil-Latvja d-disparitajiet ikomplu jikbru. Flimkien mar-riskju li l-proċess ta’ konverġenza bejn l-Istati Membri jiddeterjora temporanjament, is-sitwazzjoni attwali tappella għal tweġibiet ta’ politika mmirati.
               
            
                  (10)
               
               
                  Fit-30 ta’ April 2020, il-Latvja ppreżentat il-Programm Nazzjonali ta’ Riforma tagħha tal-2020 kif ukoll il-Programm ta’ Stabbiltà tagħha tal-2020. Sabiex jitqiesu r-rabtiet ta’ bejniethom, iż-żewġ programmi ġew ivvalutati fl-istess ħin.
               
            
                  (11)
               
               
                  Il-Latvja bħalissa tinsab fil-parti preventiva tal-Patt ta’ Stabbiltà u Tkabbir.
               
            
                  (12)
               
               
                  Fil-Programm ta’ Stabbiltà tal-2020 tiegħu, il-gvern qiegħed jippjana li l-bilanċ nominali jiddeterjora minn defiċit ta’ 0,2 % tal-prodott domestiku gross (PDG) fl-2019 għal 9,4 % tal-PDG fl-2020. Id-defiċit huwa projettat li jinżel għal 5,0 % tal-PDG fl-2021 u għal 2,7 % tal-PDG sal-2023, jekk il-politiki ma jinbidlux. Wara li fl-2019 naqas għal 36,9 % tal-PDG, id-dejn tal-gvern estiż bħala proporzjon tal-PDG huwa mistenni li jilħaq massimu ta’ 53 % fl-2022, fuq il-bażi tal-Programm ta’ Stabbiltà tal-2020. Il-prospettiva makroekonomika u fiskali hija affettwata mill-inċertezza kbira minħabba l-pandemija tal-COVID-19.
               
            
                  (13)
               
               
                  Bħala reazzjoni għall-pandemija tal-COVID-19, u bħala parti minn approċċ ikkoordinat tal-Unjoni, il-Latvja adottat miżuri baġitarji f’waqthom sabiex iżżid il-kapaċità tas-sistema tas-saħħa tagħha, trażżan il-pandemija, u tipprovdi solliev lil dawk l-individwi u setturi li jkunu ntlaqtu b’mod partikolari. Skont il-Programm ta’ Stabbiltà tal-2020, dawn il-miżuri baġitarji ammontaw għal 3,0 % tal-PDG. Il-miżuri jinkludu opzjonijiet ta’ differiment ta’ taxxa sa tliet snin, kopertura aktar wiesgħa ta’ liv tal-mard imħallas mill-Istat, appoġġ lil setturi speċifiċi u nfiq addizzjonali għas-saħħa. Barra minn hekk, il-Latvja adottat appoġġ ta’ likwidità għall-impriżi permezz ta’ garanziji u self li jammontaw għal 3,2 % tal-PDG. B’mod ġenerali, il-miżuri li ħadet il-Latvja huma konformi mal-linji-gwida stabbiliti fil-komunikazzjoni tal-Kummissjoni tat-13 ta’ Marzu 2020. L-implimentazzjoni sħiħa ta’ miżuri ta’ emerġenza u ta’ miżuri fiskali ta’ appoġġ, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju ta’ żmien, meta jkunu jippermettu l-kondizzjonijiet ekonomiċi, ser ikunu ta’ kontribut għall-preservazzjoni tas-sostenibbiltà fiskali fuq perjodu medju ta’ żmien.
               
            
                  (14)
               
               
                  Fuq il-bażi tat-tbassir tal-Kummissjoni tar-rebbiegħa tal-2020, jekk ma jkun hemm ebda tibdil ta’ politika, il-bilanċ tal-gvern estiż tal-Latvja huwa mbassar li jkun ta’ -7,3 % tal-PDG fl-2020 u -4,5 % tal-PDG fl-2021. Dan jirrifletti effett ġenerali simili għall-miżuri ta’ stimulu bħal ma hemm fil-Programm ta’ Stabbiltà tal-2020, iżda huwa projettat li t-tnaqqis fl-impjiegi jkun aktar baxx u l-istabilizzaturi awtomatiċi fin-naħa tan-nefqa wkoll mistennija jkunu aktar baxxi. Il-proporzjoni tad-dejn tal-gvern estiż huwa pprojettat li jibqa’ taħt 60 % tal-PDG fl-2020 u fl-2021.
               
            
                  (15)
               
               
                  Fl-20 ta’ Mejju 2020, il-Kummissjoni ħarġet rapport imħejji skont l-Artikolu 126(3) tat-Trattat minħabba li l-Latvja qiegħda tippjana li taqbeż il-limitu fuq id-defiċi ta’ 3 % tal-PDG fl-2020. B’mod ġenerali, l-analiżi mill-Kummissjoni tindika li l-kriterju tad-defiċit kif definit fit-Trattat u fir-Regolament (KE) Nru 1467/97 ma twettaqx.
               
            
                  (16)
               
               
                  Il-Latvja ddikjarat stat ta’ emerġenza fit-13 ta’ Marzu 2020 u estendietu sad-9 ta’ Ġunju 2020. Il-gvern illimita l-moviment tal-persuni minn u lejn il-Latvja kemm bl-ajru, bit-tren kif ukoll bil-baħar, għalaq l-iskejjel u l-universitajiet filwaqt li jiġi żgurat l-apprendiment mill-bogħod, ipprojbixxa l-avvenimenti pubbliċi kollha, inforza miżuri ta’ tbegħid soċjali, irrestrinġa l-bejgħ matul tmiem il-ġimgħa u ppropaga s-servizzi pubbliċi diġitali. Meta kkunsidraw il-progress li sar fil-qagħda epidemjoloġika, l-awtoritajiet illaxkaw ir-restrizzjonijiet nazzjonali b’effett mit-12 ta’ Mejju 2020 u qablu li jerġgħu jiftħu l-fruntieri mal-Litwanja u mal-Estonja b’seħħ mill-15 ta’ Mejju 2020. Skont it-tbassir tal-Kummissjoni tar-rebbiegħa tal-2020, il-qgħad mistenni jiżdied għal 8,6 % fl-2020 u jirkupra kemxejn għal 8,3 % fl-2021. Huwa projettat li l-ekonomija tiddeterjora b’7 % fl-2020 fejn l-agħar impatt ikun fuq l-investimenti u l-esportazzjonijiet fost domanda barranija dejjem tonqos u żieda fl-inċertezza. L-impjiegi mistennija jonqsu bi 2,5 %, fid-dawl tal-fatt li l-impatt negattiv fuq l-impjiegi se tattenwah konsiderevolment l-iskema ssussidjata mill-gvern ta’ assenza bil-permess għall-impjegati u sussidji għas-salarji fis-setturi orjentati għall-esportazzjoni. B’rispons għall-kriżi tal-COVID-19, il-Latvja żviluppat rispons komprensiv ta’ politika fiskali u ekonomika. L-awtoritajiet indirizzaw it-tweġiba fi tliet direzzjonijiet: (1) appoġġ lill-ħaddiema; (2) appoġġ lill-impriżi; u (3) appoġġ lis-setturi ekonomiċi milqutin l-aktar. Il-miżuri tal-politika tax-xogħol, immirati biex jinżammu l-impjiegi u tissaħħaħ ix-xibka ta’ sikurezza soċjali jinkludu fost l-oħrajn sussidji għas-salarji sa 75 % tal-paga gross li taqla’ persuna, il-kopertura tal-liv minħabba l-mard jekk tirriżulta dijanjosi li ħaddiem għandu l-COVID-19 jew ikun fi kwarantina, u estensjoni tal-benefiċċji tal-qgħad. Is-sostenn għall-impriżi li jkunu qed jiffaċċaw diffikultajiet temporanji kellu l-għan li jestendi l-likwidità lid-ditti vijabbli u li f’qasir żmien jagħti spinta lill-forniment ta’ oġġetti u servizzi essenzjali.
               
            
                  (17)
               
               
                  Il-pandemija tal-COVID-19 eżiġiet miżuri mingħajr preċedent biex jitrażżnu l-firxa u l-impatt tal-marda. Hija amplifikat id-dgħufijiet strutturali fis-sistema tas-saħħa tal-Latvja, li huma direttament relatati mar-riżorsi finanzjarji u umani disponibbli għaliha u mar-riformi li qed jagħmlu progress bil-mod ħafna. Il-finanzjament pubbliku baxx għandu impatt fuq l-aċċess għal kura tas-saħħa ta’ kwalità u affordabbli u fuq l-effikaċja tas-sistema tas-saħħa. Dan iwassal għall-awtorapportar ta’ ħtiġijiet mhux issodisfati tal-kura tas-saħħa, għal livell għoli ta’ ħlas mhux rimborżabbli, speċjalment għall-gruppi vulnerabbli, kif ukoll għal inugwaljanza tal-aċċess. L-istili ta’ ħajja dannużi għas-saħħa huma raġuni oħra importanti għall-eżiti ħżiena fil-qasam tas-saħħa. Barra minn hekk, l-iskarsezzi fil-persunal sanitarju jikkostitwixxu sfida kumplessa u qed ifixklu l-forniment tas-servizzi tas-saħħa. Sabiex jingħataw spinta l-effiċjenza u l-kwalità fil-kura tas-saħħa, huwa kruċjali li jitħaffef il-pass tar-riformi li jinsabu għaddejjin u li għadhom fi stadju bikri inklużi miżuri preventivi effikaċi, kura tas-saħħa primarja rinforzata, settur tal-isptarijiet razzjonalizzat u ġestjoni mmirata ta’ kwalità. Il-punt sa fejn ikollhom impatt dawn ir-riformi u l-opportunitajiet biex jitjiebu l-eżiti fil-qasam tas-saħħa jiddependi wkoll sostanzjalment fuq l-ammont tal-finanzjament pubbliku fuq is-saħħa. Sabiex kriżijiet simili fil-futur ikunu jistgħu jiġu mmaniġġati, huwa importanti li jiġi żgurat li jsir investiment f’miżuri tas-saħħa pubblika li jkunu effikaċi u mogħnija b’riżorsi tajbin biex b’hekk jipprevjenu, irażżnu u jtaffu l-firxa tal-mard infettiv u jimmaniġġaw l-impatt tiegħu fuq il-prestazzjoni tas-sistema tas-saħħa. Dawn l-investimenti jistgħu jkunu previsti għall-forniment tat-tagħmir meħtieġ, għal servizzi tas-saħħa online tajbin, għal faċilitajiet u riżorsi umani għall-kura tas-saħħa u biex jiġi żgurat li jkun hemm biżżejjed kapaċità biex jitwasslu s-servizzi tas-saħħa regolari kollha mistennija flimkien mal kura tal-pazjenti tal-COVID-19.
               
            
                  (18)
               
               
                  Il-Latvja ħadet miżuri biex testendi l-appoġġ għall-introjtu tal-ħaddiema u biex tevita s-sensji matul l-istat ta’ emerġenza. Madankollu, l-appoġġ huwa limitat kemm fil-kopertura kif ukoll fl-adegwatezza, l-aktar minħabba li jiddependi fuq il-pagamenti tal-kontribuzzjonijiet soċjali u fuq kriterji ta’ eliġibbiltà restrittivi. L-skema ma’ tipprevedix ħin inattiv parzjali. Tranżizzjoni aktar gradwali minn appoġġ għall-introjtu għal introjtu mix-xogħol tkun tippermetti għal aktar flessibbiltà tas-suq tax-xogħol matul il-perjodu inattiv u l-irkupru ekonomiku. Hemm bżonn li jkun hemm sforzi kontinwi biex jitjiebu l-adegwatezza, il-perjodu u l-kopertura tax-xibka tas-sikurezza soċjali għal kulħadd. Madankollu, dawn l-isforzi huma limitati mid-dħul baxx mit-taxxa bħala proporzjon tal-PDG. Minkejja li sar xi titjib, l-adegwatezza tad-dħul minimu garantit, tal-pensjonijiet minimi u tal-appoġġ għall-introjtu għall-persuni b’diżabilità għadha baxxa. Il-Latvja introduċiet il-benefiċċju tal-assistenza tal-qgħad għal min hu l-aktar vulnerabbli, madankollu dawk li ma għandhomx impjieg huma fir-riskju tal-faqar, l-aktar meta l-perjodu tas-sensja jitwal. Jeżistu diskrepanzi fil-kopertura tal-aċċess għall-protezzjoni soċjali, inkluża l-assigurazzjoni kontra l-qgħad, għal dawk li jaħdmu għal rashom kif ukoll għall-ħaddiema atipiċi u dawn jistgħu jiġu indirizzati. Filwaqt li l-proporzjon tagħhom qed jonqos, ix-xogħol mhux dikjarat u l-ħlas fl-idejn għadhom mifruxin, u dan idgħajjef il-protezzjoni soċjali tal-ħaddiema milquta u jżid ir-riskji fil-post tax-xogħol. X’aktarx li l-gruppi vulnerabbli se jkunu l-aktar li jiffaċċaw diffikultajiet biex jerġgħu jsibu impjieg. L-integrazzjoni tal-impjiegi, l-edukazzjoni, is-saħħa u s-servizzi soċjali u l-forniment tas-servizzi soċjali għadhom dgħajfa. Il-proporzjon ta’ nies li qed jiffaċċaw privazzjoni ta’ abitazzjoni akuta u dak ta’ nies li qed iġarrbu l-affollament huma fost l-ogħla fl-Unjoni filwaqt li hemm skarsezza ta’ akkomodazzjoni soċjali.
               
            
                  (19)
               
               
                  Jekk l-impriżi żgħar u ta’ daqs medju jingħataw appoġġ biex jgħinhom jiżviluppaw malajr kapaċitajiet ta’ xogħol flessibbli u ta’ telexogħol l-impatt tal-kriżi jaf jittaffa sew. Ir-reġistrazzjoni baxxa mas-servizzi pubbliċi tal-impjiegi u l-livell baxx ta’ involviment tad-diżokkupati fil-miżuri attivi tas-suq tax-xogħol huma ta’ tħassib partikolari. Hemm bżonn li t-tħaddim u l-għamla tal-miżuri attivi tas-suq tax-xogħol jissaħħu u jiġu adattati biex it-tul ta’ żmien tas-sensji jonqos u jiġu ffaċilitati t-tranżizzjonijiet lura lejn l-impjieg. Aktar importanti huwa li n-nies jingħataw il-kompetenzi adatti biex titjieb ir-reżiljenza tal-forza tax-xogħol fi żminijiet ta’ tnaqqis fir-ritmu ekonomiku. Edukazzjoni għall-adulti li hija effikaċi u faċilment aċċessibbli, it-taħriġ mill-ġdid u t-titjib tal-kompetenzi, flimkien mal-forniment ta’ servizzi soċjali u appoġġ għall-mobbiltà, jistgħu jipprovdu lis-suq tax-xogħol aktar nies bil-ħiliet neċessarji. Hemm bżonn li jsir titjib anki fil-kompetenzi diġitali billi 43 % biss tal-Latvjani għandhom livell bażiku jew ogħla ta’ kompetenzi diġitali. Il-pandemija tal-COVID-19 ħarġet ukoll fid-deher il-bżonn li jittejbu l-edukazzjoni u t-taħriġ diġitali ta’ kwalità u li jiġi ggarantit aċċess ekwu għal dawk kollha li jridu jitgħallmu. It-tisħiħ tal-kapaċità tas-sħab soċjali hija wkoll importanti biex jiġi żgurat li jkollhom involviment sinifikattiv u f’waqtu fir-rispons għall-kriżi tal-COVID-19 mill-irkupru tagħha.
               
            
                  (20)
               
               
                  Malajr ġiet stabbilita skema mdaqqsa ta’ appoġġ ta’ likwidità u ġiet implimentata permezz tal-istituzzjoni għall-iżvilupp Altum. Din għenet biex jiġu ristrutturati l-iskedi għall-ħlas lura tas-self tal-impriżi u pprovdiet appoġġ ta’ likwidità permezz ta’ self ġdid. Fl-istess ħin, il-maġġoranza tar-ristrutturazzjoni tas-self bankarju isseħħ mingħajr l-involviment ta’ garanzija tal-gvern. Madankollu, il-kundizzjonijiet ta’ eliġibbiltà għall-garanzija tal-gvern huma relattivament stretti. B’konsegwenza, hemm ir-riskju li kumpaniji li huma iżgħar u li għandhom pożizzjoni finanzjarja aktar dgħajfa jew waqgħu lura fil-ħlas tat-taxxa, ma jirċevux appoġġ. Ir-ristoranti u l-lukandi, li huma fost l-aktar milquta mill-kriżi, qed jesperjenzaw diffikultajiet biex ikollhom aċċess għal-likwidità minħabba l-pożizzjoni dgħajfa kollaterali u finanzjarja tagħhom. Fl-istess ħin, huwa importanti li jingħata sostenn lir-reżiljenza tas-settur bankarju.
               
            
                  (21)
               
               
                  Biex jitrawwem l-irkupru ekonomiku, se jkun importanti li l-proġetti maturi ta’ investiment pubbliku jingħataw finanzjament bil-quddiem u li jiġi promoss l-investiment privat, inkluż permezz ta’ riformi rilevanti. Jenħtieġ li l-politiki li jappoġġaw it-trasformazzjoni diġitali u t-tranżizzjoni ekoloġika tal-pajjiż iqisu d-disparitajiet sinifikanti reġjonali. Il-parti l-kbira taż-żoni urbani fil-Latvja għandhom infrastruttura diġitali eċċellenti, iżda l-kopertura tal-broadband fissa fiż-żoni rurali, speċjalment il-konnessjonijiet finali, hija baxxa. Sforzi kontinwi u msaħħa għad-distribuzzjoni ta’ broadband b’veloċità għolja se jkomplu jgħinu biex titjieb l-infrastruttura diġitali. Sabiex jiġu ttrattati l-isfidi li tippreżenta t-tranżizzjoni għal ekonomija newtrali għall-klima, hemm bżonn ta’ investimenti biex jiddiversifikaw l-ekonomija u jrenduha aktar moderna u kompetittiva, inkluż billi jissaħħaħ l-investiment fir-riċerka u l-innovazzjoni kif ukoll fil-kapital uman u jiġu mitigati l-kostijiet soċjoekonomiċi tat-tranżizzjoni. Is-sostenibbiltà ambjentali tal-Latvja hija bbażata fuq li jsir progress lejn effiċjenza enerġetika mtejba, l-implimentazzjoni tal-Pjan Nazzjonali tagħha dwar l-Enerġija u l-Klima, inkluż b’mod partikolari t-trasport u l-bini, u l-integrazzjoni ta’ kunsiderazzjonijiet ta’ sostenibbiltà ambjentali f’setturi ekonomiċi oħra, b’mod partikolari fl-agrikoltura u l-forestrija. It-titjib ta’ infrastruttura tat-trasport intermodali f’Riga u madwarha jiffaċilita kemm il-mobbiltà tax-xogħol kif ukoll jgħin biex jitrażżan il-konsum tal-enerġija li qed jikber mill-karozzi tal-passiġġieri. Barra minn hekk, il-proġett Rail Baltica u l-proġetti tal-interkonnessjoni tal-enerġija huma l-prijoritajiet ta’ investiment ewlenin fil-Latvja li għandhom l-għan li jtejbu s-sikurezza u l-integrazzjoni tagħha fis-suq intern. It-twettiq ta’ aktar investimenti fl-enerġija rinnovabbli, b’mod partikolari l-enerġija eolika, u l-promozzjoni tat-transizzjoni għal ekonomija ċirkolari b’rata ta’ riċiklaġġ sinifikament ogħla jistgħu wkoll itejbu kemm l-eżiti ambjentali kif ukoll dawk ekonomiċi u jgħinu biex jinkisbu l-miri ta’ mitigazzjoni tat-tibdil fil-klima. L-ipprogrammar tal-Fond għal Transizzjoni Ġusta, li huwa s-suġġett ta’ proposta tal-Kummissjoni, għall-2021-2027 jista’ jgħin lil-Latvja tindirizza xi wħud mill-isfidi li toffri t-transizzjoni lejn ekonomija newtrali għall-klima, b’mod partikolari fit-territorji koperti mill-Anness D tar-rapport tal-pajjiż għall-2020. Dan jippermetti lil-Latvja tagħmel l-aħjar użu minn dak il-Fond.
               
            
                  (22)
               
               
                  Il-Latvja naqqset sew il-fluss ta’ flus riskjużi permezz tal-banek tagħha u rriformat mill-qiegħ is-sistema tagħha tal-ġlieda kontra l-ħasil tal-flus. B’mod partikolari, il-Latvja pprojbiet li jingħata servizz ta’ manutenzjoni lill-kumpaniji tal-isem mhux residenti u emendat għadd ta’ liġijiet. Issaħħet il-kapaċità u l-abbiltà tal-istituzzjonijiet ewlenin superviżorji, tal-intelligence finanzjarja u tal-infurzar tal-liġi. Filwaqt li s-sorveljanza tal-istituzzjonijiet finanzjarji ssaħħet konsiderevolment, tista’ tkun iffukata aħjar u ssir aktar effiċjenti b’titjib fil-valutazzjoni tar-riskju. Barra minn hekk, filwaqt li tjiebet l-kapaċità tal-korpi tal-infurzar tal-liġi kif ukoll il-kooperazzjoni bejniethom, il-kapaċità tagħhom li jinvestigaw u li jressqu każi ta’ ħasil tal-flus tista’ tissaħħaħ aktar.
               
            
                  (23)
               
               
                  Filwaqt li r-rakkomandazzjonijiet speċifiċi għall-pajjiż magħmulin f’din ir-Rakkomandazzjoni (“ir-rakkomandazzjonijiet speċifiċi għall-pajjiż tal-2020”) jiffukaw fuq l-indirizzar tal-impatti soċjoekonomiċi tal-pandemija tal-COVID-19 u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 ukoll koprew riformi li huma essenzjali biex jiġu ttrattati l-isfidi strutturali fuq perjodu ta’ żmien medju sa dak twil. Ir-rakkomandazzjonijiet speċifiċi għall-pajjiż tal-2019 jibqgħu pertinenti u ser ikomplu jiġu monitorjati matul is-Semestru Ewropew tas-sena d-dieħla. Dan jinkludi r-rakkomandazzjonijiet speċifiċi għall-pajjiż tal-2019 fir-rigward tal-politiki ekonomiċi relatati mal-investiment. Ir-rakkomandazzjonijiet speċifiċi għall-pajjiż tal-2019 kollha għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi kurrenti.
               
            
                  (24)
               
               
                  Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. Fil-Programmi Nazzjonali ta’ Riforma tal-2020 tagħhom, l-Istati Membri evalwaw il-progress li sar fir-rigward tal-implimentazzjoni tal-Għanijiet ta’ Żvilupp Sostenibbli (SDGs, Sustainable Development Goals) tan-Nazzjonijiet Uniti. Billi tkun qed tiżgura l-implimentazzjoni sħiħa tar-rakkomandazzjonijiet speċifiċi għall-pajjiż tal-2020, il-Latvja ser tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni.
               
            
                  (25)
               
               
                  Il-koordinazzjoni mill-qrib bejn l-ekonomiji fl-unjoni ekonomika u monetarja hija kruċjali fil-kisba ta’ rkupru rapidu mill-impatt ekonomiku tal-pandemija tal-COVID-19. Jenħtieġ li, bħala Stat Membru li l-munita tiegħu hija l-euro, il-Latvja tiżgura li l-politiki tagħha jibqgħu konsistenti mar-rakkomandazzjonijiet tal-2020 għaż-żona tal-euro u jibqgħu kkoordinati ma’ dawk tal-Istati Membri l-oħra li l-munita tagħhom hija l-euro, filwaqt li jittieħed kont tal-gwida politika mill-Grupp tal-Euro.
               
            
                  (26)
               
               
                  Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika tal-Latvja u ppubblikatha fir-rapport tal-pajjiż tal-2020. Hija vvalutat ukoll il-Programm ta’ Stabbiltà tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet speċifiċi għall-pajjiż indirizzati lil-Latvja fi snin preċedenti. Il-Kummissjoni ħadet kont mhux biss tar-rilevanza tagħhom għal politika fiskali u soċjoekonomika sostenibbli fil-Latvja, iżda wkoll tal-konformità tagħhom mar-regoli u l-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input, fuq livell tal-Unjoni, f’deċiżjonijiet nazzjonali futuri.
               
            
                  (27)
               
               
                  Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2020 u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt,
                  
               
            B’DAN JIRRAKKOMANDA li fl-2020 u fl-2021 il-Latvja tieħu azzjoni biex:
      
                  1.
               
               
                  Tieħu l-miżuri kollha meħtieġa, f’konformità mal-klawżola liberatorja ġenerali tal-Patt ta’ Stabbiltà u Tkabbir, biex tindirizza b’mod effettiv il-pandemija tal-COVID-19, issostni l-ekonomija u tappoġġa l-irkupru sussegwenti. Meta l-kondizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq perjodu medju ta’ żmien u tiżgura s-sostenibbiltà fejn jidħol id-dejn, filwaqt li ttejjeb l-investiment. Issaħħaħ ir-reżiljenza u l-aċċessibilità tas-sistema tas-saħħa inkluż billi tipprovdi riżorsi umani u finanzjarji addizzjonali.
               
            
                  2.
               
               
                  Tipprovdi biżżejjed appoġġ għall-introjtu lill-gruppi l-aktar milquta mill-kriżi u ssaħħaħ ix-xibka ta’ sikurezza soċjali. Ittaffi l-impatt tal-kriżi fuq l-impjiegi, inkluż permezz ta’ arranġamenti flessibbli ta’ xogħol, miżuri attivi tas-suq tax-xogħol u kompetenzi.
               
            
                  3.
               
               
                  Tiggarantixxi li d-ditti, b’mod partikolari l-impriżi żgħar u ta’ daqs medju, ikollhom aċċess għall-appoġġ ta’ likwidità. Tiffinanzja b’mod sostanzjali fil-bidu tagħhom proġetti maturi ta’ investiment pubbliku u tippromwovi l-investiment privat biex jiġi stimulat l-irkupru ekonomiku. Tiffoka investiment fuq it-tranżizzjoni ekoloġika u diġitali, b’mod partikolari fuq ir-riċerka u l-innovazzjoni, il-produzzjoni u l-użu ta’ enerġija nodfa u effiċjenti, it-trasport sostenibbli u l-infrastrutturi diġitali.
               
            
                  4.
               
               
                  Tkompli tagħmel progress fil-qafas kontra l-ħasil tal-flus.
               
            
         Magħmul fi Brussell, l-20 ta’ Lulju 2020.
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, (ĠU L 306, 23.11.2011, p. 25).
      
         (3)  ĠU C 301, 5.9.2019, p. 86.
      
         (4)  Ir-Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
      
         (5)  Ir-Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Ir-Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).
      
         (7)  Skont l-Artikolu 5(2) tar-Regolament (KE) Nru 1466/97.